Tura nuyá̱ ukunam Yus áujsatai tusar wekaamar nuwa̱ch nekamin iwianch eṉkemtuamu iṉkiunmakmiaji.
Nu nuwa̱chikia misatkauyayi.
Nisha nékamkui nérenniuri̱sha tí kuitriniawarmiayi.
Tura nú nuwa̱ch iincha Pápruncha pataaturmamiaji.
Tura kakantar untsumuk “Ju̱ áishmaṉsha nekas Uunt Yusan umirkaru áiniawai.
Tuma asa nisha atumín uwempratin chichaman ujatmarme” tímiayi.
Tura nú nuwa̱chisha ti núkap tsawant tu wekaimiayi.
Títmakui Papru ayanmar iwianchin chicharuk “Jesukrístu náari̱ji̱a̱i̱ tájame ni enentái̱ya̱ jiinkitia” tutai íwianchkia nú chichamaik jiinkimiayi.
Tura nuwa̱chi nérenniuri̱sha íwianch ji̱i̱ki̱ awematmian nekaawar Páprun Sérasnasha kajerak achikiar pepru uuntri̱ íisarat tusar ajapén júkiarmiayi.
Tura pepru úuntri̱i̱n ejeniar chicharainiak “Jú̱ aishmaṉ Israer shuar áiniawai.
Tura iin páchim enentáimtikramainiaji.
Tura iisha Rúmanmaya̱ aents árin ii túrachminian iikia asumprachman jintintramainiaji” tiármiayi.
Tura nuya̱ṉka ashí aents Páprun Sérasnasha kajerkarmiayi.
Túramtai pepru uuntri̱ chichainiak “Pushiri̱ áitkiarum numiji̱a̱i̱ asutiátarum” tiármiayi.
Tura nuyá̱ ti asuttsua amikiar sepunam eṉkeawarmiayi.
Tura sepú wáinniun chicharuk “Tí peṉker iistá pisarara̱i̱ṉ” tiármiayi.
Nu chichaman antuk sepú wáinin ti init awayá̱miayi tura nawe̱n numi najanamuja̱i̱ tee chanuntamiayi.
Tú tura ikiukmiayi.
Tura kashi ajapéṉ Papru Sérasja̱i̱ Yusan áujainiak kantampriarmiayi.
Tura chíkich eṉkeamusha nuna antúu pujuarmiayi.
Tu pujuiniai̱ aya aneachma ti kakantar ú̱u̱rkamiayi.
Tura sepusha muchitramiayi.
Túrunamtai sepú wáitiri̱sha ashí urantrarmiayi.
Tura aents jiruja̱i̱ eṉkekar jiṉkiamusha mash atiniákarmiayi.
Túrunamtai sepú wáinin shintiarmiayi.
Tura wáitisha mash uranar aan wainiak eṉkeamusha jíiniar shiákchariash tusa ni puya̱ri̱niak ukuiniak mámattsa pujumiayi.
Tura Papru untsúak “Amek yajauch awajmamsaip.
Ashí pujuiniaji” tímiayi.
Tutai sepú wainniusha jinia ekeemak tsékeṉki̱ waya̱miayi.
Tura Papru Sérasja̱i̱ pujamunam kuraṉki̱ jearmiayi.
Tura a̱a̱ ji̱i̱ki̱ aniasmiayi “Uuntá,
uwemprataj tusan ¿warí itiurkattaj?”
tímiayi.
Tutai nisha chichainiak “Uunt Jesukrístu nekas enentáimtusta.
Túrakmeka amesha tura áminiurmesha uwemprattarme” tiármiayi.
Tura nuyá̱ ashí ni je̱e̱n pujuarmia nunasha Yus Chichaman ujakármiayi.
Tura tsawant iraṉkai̱ sepú wáinin Páprun Sérasja̱i̱ numpamnamuri̱n nijiararmiayi.
Túramtai nuya̱sha sepú wainniusha nua̱ri̱ji̱a̱i̱ uchirí̱ji̱a̱i̱ imianiarmiayi.
Túramtai nuya̱sha ni je̱e̱n itiariar ayurawarmiayi.
Tura sepú wainniusha níniuri̱ji̱a̱i̱ Krístun enentáimtusar Kristu shuari̱ ajasu ásar ti shiir warasarmiayi.
Kashin tsawa̱r pepru uuntri̱ Páprun Sérasja̱i̱ akupkata tusar suntaran sepú wáinniun akuptúkarmiayi.
Tura nuya̱ṉka sepú wáinin Páprun chichaak “Yamaikia pepru uuntri̱ chichaman akuptúrmakai,
átum wétinian.
Tuma asamtai yamaikia péṉkerak jíinkitiarum” tímiayi.
Túrasha Papru suntaran chicharuk “Warí,
iisha Ruma aents árini̱ṉ nisha chichaman iwiartsuk ashí shuar iimiainiai̱ṉ asutiámamji.
Túrawar sepunam eṉketmamji.
Tura ¿urukamtai yamaikia u̱u̱k akuptámkataj tusa wakeruinia?
Atsá.
Antsu uuntcha niṉki taar ji̱i̱rmaktiai” tímiayi.
Tutai suntarsha waketkiar pepru úuntri̱n nuna ujakármiayi.
Tutai nisha Ruma aentsun nekaawar ti ashamkarmiayi.
Túmak ashamainiak Páprun Sérasan weriarmiayi tsaṉkurturtarum titiai tusar.
Nuya̱sha sepunmaya̱ jí̱i̱kiar “Yamaikia waitneasrum wetarum” tiármiayi.
Papru Sérasja̱i̱ nuyá̱ jíinkiar Ritia je̱e̱n wéarmiayi.
Tura Yus shuaran ikiaká̱rar ikiukiarmiayi.